Broj: 711-I-1737-P-134/22-02-21

Zagreb, 04. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ante Biondića,** **savjetnika za pravne poslove u Javnoj ustanovi Razvojna agencija Ličko-senjske županije -LIRA, za davanjem očitovanja Povjerenstva,** na 162. sjednici održanoj dana 04. ožujka 2022.g. daje sljedeće

**OČITOVANJE**

1. **Sukladno članku 7. podstavku d.) ZSSI-a,** **ravnateljima odnosno predsjednicima uprava regionalnih i lokalnih razvojnih agencija zabranjeno je uz plaću za obnašanje navedene dužnosti primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove,** **nagradu za uskrsne blagdane, dodatnu plaću, stimulaciju plaće u visini od najviše 30 % od utvrđenog koeficijenta naknadu za odvojeni život** **kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
2. **Nije suprotno odredbama ZSSI-a da obveznici iz točke I. izreke prime** **isplatu troškova prijevoza od kuće do posla, naknadu za topli obrok, troškove režija, najamninu,** **pomoć za rođenje djeteta, osiguranje od ozljeda na radu, pomoć za smrt člana obitelji, potpore u slučaju teške invalidnosti radnika zbog bolovanja dužeg od 90 dana, potpore radi nabave medicinskih pomagala,** **troškove službenog vozila kao i troškove službenog mobitela i računala,** **dnevnice za službeno putovanje kao i naknadu punog iznosa hotelskog računa za noćenje, jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**
3. **Sukladno odredbama ZSSI-a nema zapreke da ravnatelj Javne ustanove Razvojna agencija Ličko-senjske županije – LIRA nakon prestanka obnašanja dužnosti ravnatelja, u istoj agenciji bude raspoređen na druge odgovarajuće poslove sukladno znanju, sposobnostima i stručnoj spremi, ukoliko ima sklopljen takav ugovor, a isti je sukladan pozitivnim propisima i internim aktima poslodavca.**
4. **Obveznici iz članka 3. stavka 1. podstavka 39. ili stavka 40. ZSSI-s mogu biti članovi u najviše do dva upravna vijeća ustanova koja su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove po položaju. Za članstvo u upravnim vijećima ustanova obveznik nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem očitovanja Povjerenstva podnio je Ante Biondić, savjetnik za pravne poslove u Javnoj ustanovi Razvojna agencija Ličko-senjske županije – LIRA. U Povjerenstvu zahtjev je zaprimljen 18. veljače 2022. pod poslovnim brojem 711-U-3075-P-134/22-01-5, povodom kojeg se vodi predmet broj P-134/22.

Člankom 3. stavkom 1. podstavkom 63. ZSSI-a propisano je da su ravnatelji. odnosno predsjednici uprava regionalnih i lokalnih razvojnih agencija obveznici su ZSSI-a.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositelj navodi da je člankom 3. stavka 1. točkom 63. ZSSI-a kao obveznik naveden i ravnatelj regionalne razvojne agencije. Prema presudi Visokog upravnog suda, poslovni broj: USž-4335/19-3 od 14. listopada 2021. godine, koju Povjerenstvo citira u Smjernici od 31.01.2022. godine, navodi se da se obrazloženje iste primjenjuje u cijelosti na obveznike iz članka 3. ZSSI/21-a.

Nadalje podnositelj navodi da prema Zakonu o ustanovama, kao niti prema Zakonu o obvezama i pravima državnih dužnosnika ravnatelj ustanove nije dužnosnik, već javni službenik te traži pojašnjenje Smjernice u dijelu isplate materijalnih prava ravnatelja ustanove. Prema internim aktima agencije svim zaposlenicima se isplaćuju sljedeća materijalna prava: regres, jubilarna nagrada, božićnica, nagrada za uskrsne blagdane, dar u prigodi Sv. Nikole, solidarna novčana pomoć, potpora u slučaju teške invalidnosti radnika, potpora zbog bolovanja dužeg od 90 dana, potpora u slučaju rođenja djeteta, potpora radi nabave medicinskih pomagala, dodatna plaća, trošak prehrane, naknada troška prijevoza za dolazak na posao i povratak s posla, naknada za odvojeni život, naknade stvarnih troškova uslijed odgode ili prekida korištenja godišnjeg odmora, dnevnice za službeno putovanje, naknada punog iznosa hotelskog računa za noćenje, te stimulacija plaće u visini od najviše 30 % od utvrđenog koeficijenta.

Podnositelj pojašnjava da su sva ta materijalna primanja neoporeziva primanja sukladno Zakonu o porezu na dohodak kao i Pravilniku o porezu na dohodak, osim stimulacije plaće.

Navodi da se sukladno čl. 11. Zakona o radu na radno pravni status zaposlenih u ustanovama primjenjuju opći propisi o radu, ako zakonom nije drukčije određeno. Ravnatelj ustanove sukladno ugovoru o radu na određeno vrijeme koji se sklapa s Upravnim vijećem ustanove ostvaruje sva navedena prava te ga se odredbama ZSSI-a stavlja u diskriminirajući položaj u odnosu na ostale djelatnike ustanove.

Isto tako, traži pojašnjenje radnog statusa ravnatelja nakon isteka mandata, jer se radi o zaposleniku ustanove koji se javio na natječaj te ima sklopljen ugovoru o radu na određeno vrijeme u kojem postoji odredba da će, ukoliko nakon isteka mandata i provedenog natječaja za ravnatelja zaposlenik ne bude izabran na isto radno mjesto, biti raspoređen na druge odgovarajuće poslove sukladno znanju, sposobnostima i stručnoj spremi ravnatelja.

Također podnositelj traži očitovanje Povjerenstva vezano za članove Upravnog vijeća ustanove (jedan član se nalazi u Nadzornom odboru trgovačkog 3. maj Rijeka), te s obzirom da su obveznici ZSSI-a postavlja upit imaju li članovi uprave trgovačkih društava pravo na naknadu.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primicima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, te se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, je ravnateljima odnosno predsjednicima uprava regionalnih i lokalnih razvojnih agencija zabranjeno uz plaću za obnašanje navedene dužnosti primiti dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove nagrada za uskrsne blagdane, dodatnu plaću, stimulaciju plaće u visini od najviše 30 % od utvrđenog koeficijenta, kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Nadalje, navedeni obveznici ZSSI-a mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, potpore u slučaju teške invalidnosti radnika zbog bolovanja dužeg od 90 dana, potpore radi nabave medicinskih pomagala, troškove službenog vozila kao i troškove službenog mobitela i računala, dnevnice za službeno putovanje kao i naknadu punog iznosa hotelskog računa za noćenje, jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona te iste mogu ostvariti ukoliko je to propisano zakonom ili drugim općim aktom donesenim na temelju zakona.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno ili ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Isto tako, obveznici mogu primiti jednokratnu uplatu dopunskog zdravstvenog osiguranja ukoliko je ista ugovorena prije stupanja na snagu ZSSI-a odnosno prije 25. prosinca 2021.g. i to do isteka navedenog ugovora.

Nadalje, povećanje osnovice bruto plaće za navršene godine radnog staža ne može se smatrati dodatnom naknadom za poslove obnašanja javne dužnosti, budući da se ne radi o materijalnom pravu proizašlom iz radnog odnosa, već jednim od čimbenika prilikom izračuna plaće.

U odnosu na pitanje podnositelja vezano za situaciju radnog statusa ravnatelja agencije, a koji je ujedno zaposlenik ustanove i temeljem ugovora o radu ima pravo biti raspoređen na druge odgovarajuće poslove nakon isteka mandata, Povjerenstvo navodi da sukladno odredbama ZSSI-a nema zapreke da ravnatelj Javne ustanova Razvojna agencija Ličko-senjske županije – LIRA nakon prestanka obnašanja dužnosti ravnatelja u istoj agenciji bude raspoređen na druge odgovarajuće poslove sukladno znanju, sposobnostima i stručnoj spremi, ukoliko ima sklopljen takav ugovor koji je sukladan pozitivnim propisima i internim aktima poslodavca.

U odnosu na upit za članove upravnog vijeća ustanove, ukazuje se da je člankom 3. ZSSI-a određen krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Članovi upravnih vijeća ustanova nisu navedeni kao obveznici u članku 3. ZSSI-a, te ih stoga povodom obavljanja ove funkcije ne obvezuju odredbe istog Zakona, pa tako niti u pogledu dopuštenosti istodobnog članstva u nadzornom tijelu trgovačkog društva.

Člankom 3. stavkom 1. podstavkom 39. ZSSI-a propisano je da su obveznici toga Zakona i predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska.

Člankom 3. stavkom 1. podstavkom 40. ZSSI-a propisano je da su obveznici toga Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Slijedom navedenog, članove uprave trgovačkog društva u većinskom državnom vlasništvu, odnosno u većinskom vlasništvu jedinice lokalne i područne (regionalne) samouprave, koji su obveznici u smislu članka 3. stavaka 39. i 40. ZSSI-a, obvezuju sve odredbe navedenog Zakona pa tako i odredba članka 18. stavaka 1. i 2. ZSSI-a u pogledu dopuštenosti članstva u upravnom vijeću za vrijeme obnašanja javne dužnosti.

Stoga navedeni obveznici mogu biti članovi Upravnog vijeća Javne ustanove Razvojna agencija Ličko-senjske županije – LIRA, ukoliko je ista ustanova proglašena ustanovom od posebnog državnog interesa, odnosno od posebnog interesa za jedinicu lokalne i područne (regionalne) samouprave, te ukoliko već nisu članovi u dva upravna vijeća takvih ustanova. Za ovo članstvo obveznici nemaju pravo na naknadu, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana